La plataforma 'No callarem' ha anunciat el concert "sorpresa" del raper mallorquí Valtonyc per aquest dimecres a les 20:00h a l'espai Freedonia de Barcelona per exigir la llibertat d'expressió com a dret fonamental. L'actuació de l'artista serà prèvia a les activitats que es s'impulsaran des de 'No callarem' entre el 9 i el 14 d'abril per donar suport als artistes processats i per recollir fons per una caixa de la resistència. Amb més d'una trentena d'entitats adherides, els representants han fet una crida a "l'autoorganització". "Davant de la meva condemna la societat s'està organitzat. La millor resposta és la desobediència i no caure en l'autocensura, que és el que busquen", ha assegurat el raper Valtonyc.

Summary: El raper Valtonyc anuncia un concert "sorpresa" aquest dimecres a Barcelona per "desobeir" i no caure en l'autocensura


Les diverses entitats veïnals agrupades a la Plataforma per un Port Ciutadà han denunciat aquest dimarts que els impulsors del projecte del museu de l'Hermitage preveuen pagar uns 345 euros anuals per metre quadrat per la concessió del sòl al Port de Barcelona. Aquesta xifra representa "entre quatre i cinc vegades menys" del preu que té el metre quadrat a la zona, segons fonts d'aquesta plataforma, que alerten que, per llei, la taxa ha d'estar vinculada als preus del mercat. Aquesta és una de la quinzena d'al·legacions que la Plataforma ha presentat al projecte, que preveu instal·lar al barri barceloní de la Barceloneta una franquícia del complex cultural rus del mateix nom situat a Sant Petersburg. Des de la plataforma s'indica que una part de les al·legacions tenen a veure amb "impactes no previstos" o bé, previstos per a una realitat "inexistent" vinculats a la mobilitat. Tenint en compte que el projecte s'instal·laria a la Nova Bocana, al Port Vell, aquesta mobilitat s'articularia a través del passeig Joan de Borbó, que segons càlculs de l'Ajuntament –que tenen en compte només els accessos a la platja- absorbeix 11.000 desplaçaments diaris. Fonts de la plataforma indiquen que, a aquesta xifra, cal sumar-hi la que aporten els càlculs dels mateixos impulsors del projecte, uns 5.000 diaris. "Un increment del 50% que vol dir més contaminació, manca d'eficiència energètica en un context en què s'està a punt de declarar l'emergència climàtica a la ciutat". Altres al·legacions denuncien la manca d'un estudi d'impacte de gènere o els impactes de la turistització, ambientals però sobretot socials, com ara la gentrificació o la pèrdua de comerç tradicional en favor d'un altre tipus d'establiments adreçats als turistes. A més, es presenten al·legacions per l'arquitectura jurídica del projecte, que implica la societat Museo Hermitage SL assumint una sol·licitud prèvia de Varia Hermitage Barcelona, SA i Cultural Developement, i que necessita també de la creació d'una fundació per gestionar el museu. Hi ha, a més, un "ús reiterat de llengües no oficials" al projecte, que a parer dels membres de la Plataforma "dificulten la tasca de control democràtic de la població". En aquest sentit, se subratlla que el Port ha donat 20 dies per analitzar un projecte de prop de 900 pàgines. Cal recordar que a mitjan abril el Port de Barcelona admetia a tràmit la sol·licitud del projecte i iniciava el procediment administratiu previ a l'atorgament de la concessió. La cessió dels terrenys depèn del Consell d'Administració del Port, previ acord amb l'Ajuntament de Barcelona. El projecte arquitectònic del Museu Hermitage és obra de l'arquitecte japonès Toyo Ito, guanyador del premi Pritzker l'any 2013, i la inversió privada prevista supera els 50 milions d'euros.

Summary: Entitats veïnals denuncien que l'Hermitage pagarà cinc cops per sota de preu de mercat pel sòl al Port de Barcelona


Critica la participació dels sindicats a la manifestació del passat diumenge per l’alliberament dels presos ACN Madrid.-El líder de Ciutadans (Cs), Albert Rivera, ha comunicat aquest dijous per carta la seva baixa com a afiliat a la Unió General de Treballadors (UGT), en protesta –segons la missiva- al “suport” del sindicat “als imputats” per “l’intent de cop separatista del passat octubre a Catalunya”. Segons ell mateix explica a la carta, s’havia afiliat a UGT quan treballava als serveis jurídics de La Caixa (any 2002) perquè considerava que “era un sindicat que podia representar i defensar els meus drets com a treballador”. Després, segons Rivera, tot i deixar la seva feina en aquesta entitat financera no es va donar de baixa perquè reu que “els sindicats han de tenir un paper de representativitat rellevant a la nostra societat”, però “lamentablement en els últims anys he observat com la seva organització s’ha anar polititzant” i allunyant-se de les “funcions que li atribueix la nostra Constitució”.  El punt culminant, segons Rivera, ha estat que “aquest sindicat ha decidit sonar suport als imputats per delictes tan greus com el de rebel·lió, sedició i malversació de fons públics en l’intent de cop separatista de la passada tardor a Catalunya”.  “Com que estic en desacord amb el qüestionament que fa la seva organització del nostre sistema judicial i el suport a aquells que pretenen trencar els nostres valors constitucionals, els sol·licito la baixa com a afiliat de la seva entitat”, conclou.  La carta està signada el 12 d’abril del 2018, tres dies abans de la manifestació en què centenars de milers de persones convocades per la plataforma “Espai Democràcia i Convivència” van demanar l’alliberament dels presos polítics. Juntament a UGT també hi va participar CCOO. Tolts dos sindicats estan integrats dins de la plataforma. Segons el secretari general d’UGT, Josep Maria Álvarez, el sindicat busca, com altres organitzacions, una “normalització” de la situació. “Aquest és un moviment que vol convivència, democràcia i un govern estatutari i constitucional”, va dir.

Summary: Rivera es dona de baixa d’UGT pel “suport” del sindicat als imputats del “cop separatista”


La policia local d'Amposta ha denunciat penalment un conductor que va precipitar-se amb el seu cotxe a una sèquia de reg gairebé quintuplicant la taxa d'alcoholèmia permesa aquest dijous al vespre. L'home, un veí de Tortosa de 52 anys, circulava com a únic ocupant del vehicle pel camí que uneix la TV-3405 i Poblenou del Delta en direcció a aquest nucli de població. Segons va declarar, va perdre el control del cotxe, va sortir de la via i va caure a la sèquia de la Becassina. En arribar al lloc de l'accident, els agents de la policia local van observar que el conductor es trobava sota l'efecte de les begudes alcohòliques, donant 1,12 mil·ligrams d'alcohol per litre en la prova.  L'home va ser traslladat a l'Hospital Comarcal d'Amposta, tot i que no patia ferides de consideració. Els agents han instruït diligències judicials per un presumpte delicte contra la seguretat viària per conduir amb una taxa que gairebé quintuplicava la permesa i haver estat implicat en un accident de trànsit. Precisament, la policia local ha anunciat que, dins dels serveis planificats, aquest cap de setmana efectuarà controls preventius d'alcoholèmia amb l'objectiu d'evitar la circulació per la xarxa viària de conductors amb risc potencial d'accident.

Summary: Un conductor que gairebé quintuplicava la taxa d'alcoholèmia cau amb el cotxe a una sèquia a Amposta


L'alcaldessa posa en valor el paper de la ciència: "Us necessitem per fer front de la millor manera als grans reptes" ACN Barcelona.-L'alcaldessa de Barcelona, Ada Colau, ha fet aquest dimarts una crida a no deixar-se "endur per la por" en temps de "pànics globalitzats". Així ho ha afirmat durant la presentació del Pla Barcelona Ciència 2020-2023, en què ha posat en valor el paper de la recerca i la ciència per fer front a reptes com l'envelliment a la ciutat, l'augment de les desigualtats, l'emergència climàtica. A més, també s'ha referit al coronavirus, la "urgència" actual global que obliga a treballar "de forma col·laborativa" administracions i ciència per fer front a "les esperances i les angoixes". En aquest context, i davant d'un Saló de Cent ple de científics i investigadors, ha reivindicat Barcelona com una ciutat "de ciència".  "Això ens defineix i ens posiciona davant del món i volem intensificar aquesta relació", ha dit. "Us necessitem per fer front de la millor manera als grans reptes", ha afegit, dirigint-se als assistents.  Per altra banda, Colau també ha demanat fer efectiu el "potencial" de Barcelona per ser "la seu de la reflexió i el diàleg" entorn de debats ètics que generen els avenços científics.

Summary: Colau fa una crida a no deixar-se "endur per la por" en temps de "pànics globalitzats"


Una excursionista va morir diumenge en caure per un barranc entre la Pala Alta de Sarradé i la zona de Comalesbienes, a la Vall de Boí (Alta Ribagorça). Els bombers van rebre l'alerta a les 17.22 hores i s'hi van desplaçar dues dotacions terrestres i un helicòpter que va localitzar el cos sense vida de la dona. Efectius de la unitat de muntanya dels Mossos d'Esquadra es van fer càrrec de les diligències judicials. L'equip mèdic del Sistema d'Emergències Mèdiques (SEM) amb l'helicòpter medicalitzat van atendre l'alertant, un home d'uns 30 anys, per hipotèrmia lleu. Al vespre es va evacuar el cos del lloc de l'accident.

Summary: Una excursionista mor en caure per un barranc a la Vall de Boí


Un total de 170 professionals participaran de l'1 al 8 de juliol al Congrés Mundial de Carilló, que tindrà lloc de l'1 al 5 a Barcelona i que s'estendrà a Tarragona, Lleida i Montserrat del 6 al 8 de juliol amb el postcongrés. Del total de professionals, hi haurà uns 140 carillonistes que tocaran aquest instrument en alguna de les activitats organitzades. Entre aquestes destaca dos concerts al Palau de la Generalitat –on funciona l'únic carilló de tot l'Estat espanyol-, miniconcerts al Parc de la Ciutadella o l'Avinguda de la Catedral, un gran concert a l'Auditori de Barcelona i un altre a la Sagrada Família. La capital catalana ha estat escollida seu d'aquest congrés mundial i, com ha destacat, el secretari general de la Confraria de Campaners i Carillonistes de Catalunya, Ramón Gené, tot i no hi haver-n'hi molts arreu del país sí que hi ha tradició. Tenint en compte que el de la Generalitat és l'únic que funciona a l'Estat –i ho fa des del 1927- serà precisament el Palau de la Generalitat el que acollirà el concert inaugural l'1 de juliol al vespre. Aquest concert es repetirà dilluns a la tarda.  Prèviament però, durant el matí de dissabte es farà un preàmbul del congrés amb diversos tastets al passeig de Joan de Borbó de Barcelona on 15 carillonistes d'arreu del món oferiran al públic que passegi per la zona un repertori ampli i amè de peces escrites o arranjades per ser tocades amb carilló. Diumenge es farà el concert 'Mil sons' amb la Banda Municipal de Barcelona a L'Auditori.  Durant tot el congrés es repetiran miniconcerts al Parc de la Ciutadella, l'Avinguda de la Generalitat i l'Avinguda de la Catedral. D'aquesta manera, l'instrument estarà present al carrer i la gent el podrà conèixer i escoltar. Les encarregades d'oferir aquests concerts de 20 minuts seran les 14 associacions federades a la World Carillon Federation.  El dimarts 4 de juliol tindrà lloc el concert d'orquestra, carilló i soprano a la Sagrada Família i dimecres serà el torn d'un concert especial de cloenda davant de la Catedral de Barcelona. A més, durant els tres dies tindran lloc ponències i reunions sobre aquest instrument.  A partir del 4 de juliol, el congrés marxa de Barcelona per celebrar el postcongrés. Així, el dijous 6 de juliol tindrà lloc el concert 'Música per a una Catedral' per a orquestra, cor, orgue i carilló a la Catedral de Tarragona. Un dia després es farà el concert 'Diàleg sonors al Monestir' amb carilló i orquestra al Monestir de les Avellanes a Os de Balaguer i dissabte el congrés es clourà definitivament amb el concert 'Entre Muntanyes' al Monestir de Montserrat.  La consellera de la Presidència i portaveu del Govern, Neus Munté, s’ha mostrat encantada que Catalunya pugui acollir el congrés i ha considerat “molt positiu” que es destaqui que el carilló del Palau de la Generalitat és l’únic de l’Estat que sona amb regularitat. “És un actiu importantíssim i ens honora. El congrés pot contribuir al coneixement del carilló i a la seva expansió”, ha remarcat la consellera. A més, Munté ha assegurat que “amb les tasques que es puguin desenvolupar dins el congrés i tinguin a veure amb l’expansió del coneixement i la formació del carilló, el Govern serà sensible a les propostes i conclusions que puguin sorgir”. Per últim, la consellera ha assegurat que els actes del congrés són “una oportunitat única” per a tothom, i ha fet una crida perquè els ciutadans participin i assisteixin als concerts i els actes que s’han organitzat".

Summary: Uns 170 professionals es donaran cita a Catalunya en el XIX Congrés Mundial de Carilló


En principi no està relacionat amb actes vandàlics o protestes per la sentència ACN Barcelona.-La circulació ferroviària a la línia R3 de Rodalies s'ha reprès després que s'hagi remolcat un tren avariat entre Manlleu i Torelló. L'incident no està relacionat amb actes vandàlics o protestes, segons han indicat fonts de Renfe. Els tècnics han enviat material des de Vic per remolcar el tren fins a Manlleu, on quedarà estacionat. Els viatgers, una trentena, s'han encaminat al proper tren. Es poden registrar retards puntuals després de l'incident. (Aquesta notícia actualitza l'anterior sobre el mateix tema informant que la circulació ja s'ha reprès)

Summary: ACTUALIZACIÓ:Represa la circulació ferroviària a la línia R3 després de l'avaria d'un tren entre Manlleu i Torelló


Agrofruit Export, que havia estat la principal empresa exportadora de cítrics de Catalunya, no ha iniciat la campanya de cítrics d'enguany i ha entrat en fase de liquidació. El jutjat mercantil número 1 de Tarragona va reactivar, l'1 d'octubre passat, el concurs de creditors que l'empresa de Tortosa havia superat el 2016. El nou administrador concursal ha engegat la fase de liquidació i també s'ha activat, aquest dilluns, un Expedient de Regulació d'Ocupació (ERO) d'extinció per a la cinquantena de treballadors fixes discontinus que esperaven iniciar la campanya. Al setembre, quan l'empresa no va els va cridar a treballar, una vintena de d'empleats ja van presentar una demanda d'extinció de contracte per preservar els seus drets laborals.  Agrofruit Export esperava la injecció de capital a través d'un nou soci o la possibilitat d'arrendar les instal·lacions però cap de les dos operacions han prosperat. Això ha provocat que es reactivi el concurs de creditors per incompliment del conveni, que van signar el 2017. L'empresa va superar el primer concurs, obert el 2013, quan es va destapar una acumulació de deutes de més de 50 milions d'euros, i un patrimoni net negatiu d'uns 30 milions més. El seu exgerent havia ocultat, suposadament, 15 milions d'euros de pèrdues amb una facturació fictícia. El cas es va destapar arran de l'operació policial Àgora.  Al gener passat, els treballadors ja van amenaçar amb una vaga indefinida perquè se'ls devien moltes mensualitats, tot i que cobraven amb retards de fins a tres mesos. La vaga es va desconvocar després d'una mediació del Departament de Treball i el comprimís d'Agrofruit Export de reduir els terminis de pagament de les nòmines. Els acords, però, com han explicat des del sindicat UGT de les Terres de l'Ebre no es van complir i el tancament de l'empresa semblava "la crònica d'una mort anunciada". "No és una situació sobrevinguda", ha lamentat el secretari general del sindicat a l'Ebre, Valentí Marín.  De fet, una vintena de treballadors, veient que l'empresa mantenia aturat l'inici de l'actual campanya de cítrics, van recórrer al sindicat UGT per presentar una demanda d'extinció de contracte, una tràmit que als treballadors fixes discontinus els assegurava no perdre els seus drets laborals si l'empresa acabava tancant, com està passant. "La desinformació ha estat total", ha criticar Marín. Aquest dilluns, el nou administrador concursal ha engegat un ERO d'extinció per a tots els treballadors i s'ha posat a negociar-lo amb el comitè d'empresa. No es descarta que els treballadors acabin cobrant les indemnitzacions a través dels Fons de Garanties Salarials (FOGASA).

Summary: Agrofruit Export, que havia estat la principal exportadora de cítrics de Catalunya, entra en procés de liquidació


L'Agència d'Energia de les Terres de l'Ebre (AETE), que es gestiona des de l'Àrea d'Assistència Tècnica del Consorci del Polítiques Ambientals (COPATE), compleix deu anys i ha fet balanç dels objectius assolits. L'AETE ha estat ajudant els ajuntaments i les administracions locals a reduir la seva factura energètica, a millorar els sistemes d'enllumenat públic i a promoure l'ús de les energies renovables. Les xifres avalen la feina feta. EN els darrers cinc anys, s'ha assolit un estalvi de més d'1, 5 milions d'euros anuals, així com la reducció de les emissions de CO2 en més de 3.000 tones cada any. A partir d'ara, aquesta labor es complementarà amb el projecte LIFE 'ClinOMics', amb què s'estudiaran els efectes del canvi climàtic al territori ebrenc, un dels més vulnerables de la Mediterrània, i poder trobar les mesures per pal·liar-los o bé saber adaptar-s'hi. L'Agència d'Energia de Terres de l'Ebre, gestiona 31 ens públics i més de 1.500 subministres amb una facturació d'electricitat anual que supera els 4,5 milions d'euros. A partir de l'anàlisi de totes aquestes dades, que es du a terme a partir del programari Gemweb, s'han generat estalvis molt importants als ens municipals. Una de les principals línies de treball és l'optimització de les tarifes i la potència contractada. L'AETE determina quina hauria de ser la potència òptima a contractar per a cada dependència o instal·lació i han ajudat als municipis a estalviar 429.705 euros anuals. A partir d'aquí, l'Agència fa un seguiment i un informe anual de la millora dels consums municipals i intervé per qualsevol reclamació sobre factures errònies, lectures estimades, etc. També s'inclouen propostes i valoracions de millora per als següents exercicis.  Com ha explicat Marga Estorach, responsable tècnica de l'AETRE, una les tasques més importants dels darrers cinc anys han estat els estudis i la redacció de plecs per introduir tecnologia més eficient en les instal·lacions d'enllumenat públic i les dependències municipals . Amb aquestes actuacions s'ha aconseguit estalviar més de 3.000 tones de CO2 emeses a l'atmosfera i més d'1 milió d'euros a l'any. Aquests estalvis sumats als d'optimització de la potència contractada, ascendeixen a un estalvi pròxim als 1,5 milions d'euros – equivalent a una reducció del consum de més de 6,67 milions de kilowatts per hora, a l'any-.  Estorach ha defensat amb aquestes xifres la funcionalitat de la figura del "gestor energètic". La majoria d'actuacions, fins ara, s'han dut a terme en els municipis del Baix Ebre i el Montsià però amb la integració, des de fa un any, al COPATE, de les comarques de la Ribera d'Ebre i la Terra Alta tota la feina feta està llesta per estendre's a les administracions municipals del nord del territori. Atents al canvi climàtic De cara els propers anys, l'AETE del COPATE es prepara per nous "reptes" sobre l'adaptació i la mitigació del canvi climàtic sobretot tenint el compte "el compromís" assolit amb la condició de Reserva de la Biosfera que la UNESCO ha atribuït a les Terres de l'Ebre. Juntament amb la Diputació de Barcelona, el COPATE ha començat a treballar en el projecte LIFE 'ClinOMics', que té l'objectiu "d'augmentar la resiliència de les entitats locals mediterrànies a partir de la intervenció en tres territoris: la Reserva de la Biosfera del Montseny, la comarca de l'Alt Penedès i la Reserva de la Biosfera de Terres de l'Ebre". El projecte treballa a partir de tres activitats econòmiques significatives: el turisme, l'agricultura i les explotacions forestals.

Summary: L'Agència d'Energia de l'Ebre ajuda els ajuntaments a estalviar més d'1,5MEUR cada any en consums elèctrics


Les associacions vendrellenques Grup de Dones Al-Manar, Entitat Cultural Àrab, Joves de Catalunya, i les comunitats marroquina i musulmana han condemnat aquest dimarts els recents atemptats de París. Ho han fet amb un comunicat conjunt on desvinculen insistentment la seva religió dels atacs: "l'islam no tolera ni justifica cap tipus de terrorisme", apunten. Al mateix temps, asseguren que "la violència, l'assassinat i el terror" són mecanismes utilitzats per aquells qui "no poden justificar les seves ideologies amb la raó ni aconseguir els seus objectius a través de mecanismes democràtics". Així, insten els partits polítics a ser unànimes en el rebuig al terrorisme per "defensar el dret dels ciutadans a conviure en pau i llibertat". Al text, les cinc entitats destaquen que el terrorisme "és un clar enemic" de tots els ciutadans musulmans del Vendrell que treballen "per una convivència i una integració multicultural". Alhora, envien el condol als familiars i amics de les víctimes, i al conjunt de la societat francesa, remarcant que la religió musulmana "és innocent als atacs terroristes". En aquest sentit, apunten que l'islam diu que "matar una vida innocent és com matar totes les vides en aquest planeta".

Summary: Les entitats islàmiques del Vendrell condemnen els atemptats de París i desvinculen la seva religió del terrorisme


Hi han donat suport l'alcaldessa de Barcelona i de Sabadell i altres càrrecs municipals i entitats socials ACN Barcelona.-El grup promotor de la ILP Habitatge han presentat aquest dimecres un manifest per exigir al govern espanyol la retirada immediata del recurs que va interposar l'executiu del PP al Tribunal Constitucional contra la Llei d'Habitatge i ha reclamat que la Generalitat prioritzi de la seva agenda "l'aplicació total, efectiva i immediata" del text, inclosos els convenis amb les subministradores perquè assumeixin els deutes de les famílies en exclusió residencial. Al manifest, hi han donat suport l'alcaldessa de Barcelona, Ada Colau; l'alcalde de Sabadell, Maties Serracant, i diverses entitats com el Col·legi d'Advocats de Barcelona, els sindicats CCOO i UGT, Òmnium, l'ANC, la Federació Catalana de Municipis i el Sindicat de Llogateres, entre molts altres. La portaveu de la Plataforma d'Afectats per la Hipoteca, Lucía Delgado, ha demanat que la retirada del recurs s'acordi en el Consell de Ministres d'aquest mateix divendres davant la possibilitat que el Tribunal Constitucional emeti la sentència en breu i s'ha mostrat convençuda que aquesta llei es recuperarà. El manifest denuncia que cada dia hi ha 43 desnonaments, el 65% dels quals són lloguers, seguit dels d'hipoteca, a més d'advertir que cada dia "augmenten els de famílies que accedeixen precàriament a habitatges buits". Així mateix, assenyala que la llei "va garantir una segons oportunitat a les famílies, es van aturar milers de desnonaments, va augmentar el parc d'habitatge públic, es van assegurar reallotjaments adequats i també va assegurat l'accés als subministraments bàsics amb una protecció més extensiva que el bo social".  A més, el manifest veu la Llei 24/2015, suspesa en la seva part d'habitatge, un "instrument imprescindible per aturar i revertir l'exclusió residencial" i assegura que d'haver estat vigent ja s'haguessin impedit uns 45.000 desnonaments.  Sobre el recurs del PP, el manifest carrega contra el PP per "actuar premeditadament en contra de la protecció d'aquest dret i a favor dels interessos privats de la banca i els fons voltor".  "D'aquesta manera, la sangria de desnonaments ha de ser atesa només amb recursos públics, mentre la banca, rescatada amb diners públics, continua acaparant recursos sense cap retorn social, enriquint-se desmesuradament tot i ser part responsable de la mala praxi bancària i l'emergència que pateix la població", continua el text, que avisa que el parc públic d'habitatge no arriba al 2%. L'alcaldessa de Barcelona, Ada Colau, ha explicat que des que la Llei d'habitatge va ser impugnada s'haurien evitat que 600 famílies haguessin estat desnonades a Barcelona. Es tracta d'una xifra de la qual l'Ajuntament en té constància, tot i que s'ha mostrat convençuda que "segur que són més". Per això, considera que "il·lustra la urgència" que el recurs es retiri immediatament. Des de la Comissió de Defensa dels Drets de la Persona i del Lliure Exercici de l'ICAB, Roger Sabata, ha afirmat que la llei era un "topall" per a "l'atac dels drets més bàsics" i ha afegit que "qualsevol actuació contra aquesta llei és "reaccionari, insolidari i cruel", mentre que dos representants dels Bombers indignats i UGT-Bombers, José Luis Pagán i Xavier Díaz, han advertit que amb l'augment de la precarietat comporta que també pugi la sinistralitat. Per la seva banda, el secretari de Política Territorial, Acció Social, Barcelonès i Migracions de CCCOO, Toni Mora, ha destacat que encara "hi ha molta gent que no ha sortit de la crisi" i que es troben en situació d'una "emergència habitacional" o que han estat expulsats de casa seva. El manifest compta de moment amb el suport de 50 signants inicials: ajuntaments com Barcelona, Sabadell, Santa Coloma de Gramenet, Sant Vicenç dels Horts i Reus, entre d'altres; la Federació de Municipis de Catalunya i l'Associació Catalana de Municipis; Col·legis Professionals, sindicats i entitats del tercer sector com CCOO-Catalunya, UGT-Catalunya,  la Taula Tercer Sector Social, la Comissió de Defensa dels Drets de la Persona i del Lliure Exercici de l'Advocacia de l'ICAB i l'Associació Catalana per la Defensa dels Drets, Col·legi d'educadores socials. I també moviments socials i societat civil organitzada com el Sindicat de Llogateres, Òmnium Cultural, l'ANC, Habitat International Coalition, CONFAVB, Aigua és vida, FAPAC, ILP Renda garantida, Bombers indignats i UGT-Bombers.

Summary: El grup promotor de Llei d'Habitatge exigeix al govern espanyol la retirada immediata del recurs al TC


La plataforma Trens Dignes ha demanat a la Taula de Mobilitat de l'Ebre que precisi, de manera "urgent", els nous horaris i freqüències de trens que hi haurà al territori quan es posi en funcionament la doble via entre Vandellòs i Tarragona. De moment només existeix una proposta del Govern de quatre freqüències d'alta velocitat per l'interior, que connectarà amb l'estació de l'AVE de Perafort-la Secuita i vuit més per la línia de costa amb parada a tots els municipis ebrencs. En la primera reunió de la plataforma i la Taula de Mobilitat, aquest dimecres, s'ha exigit també una proposta ferma d'horaris, saber què passarà amb l'Euromed, i tancar un acord "sobre el paper" per fer realitat la intermodalitat de l'estació de l'Aldea (Baix Ebre) perquè disposi d'un gran aparcament i línies de busos que garanteixin la capil·laritat i la mobilitat territorial.

Summary: Trens Dignes pressiona el Govern perquè precisi els nous horaris i freqüències dels trens abans que funcioni la doble via


L'Ajuntament vol administrar "millor" el turisme de la ciutat i admet que vol reduir en aquest mandat el nombre de visitants de "sol i platja" ACN Barcelona.-Barcelona ha rebut 8,1 milions de turistes en els primers vuit mesos de l'any, que han fet més de 22 milions de pernoctacions, les xifres més altes de tota la sèrie històrica a la ciutat. Del total de pernoctacions, 14,6 milions s'han fet en hotels i 7,5 en habitatges d'ús turístic (HUT). Amb tot, la preferència pels apartaments turístics augmenta, ja que s'ha experimentat un creixement del 14,2% d'estades en pisos. L'Ajuntament de Barcelona ha fet públiques les dades després de mantenir una reunió amb els agents econòmics i socials de la ciutat, com PIMEC, la Cambra de Comerç o el gremi d'hotelers entre altres. En roda de premsa posterior a la reunió, el regidor de Turisme i Indústries Culturals, Xavier Marcé, ha valorat l'augment del nombre de turistes assegurant que el turisme de Barcelona "s'ha de gestionar millor". Millor gestió del turisme Per una banda, ha apuntat, diversificant els objectius dels visitants, actualment "limitats". També ha indicat que cal ampliar el perímetre territorial del turisme per "desmassificar" la ciutat. El tercer element, ha assenyalat, és millorar el compliment de "les normes de comportament cívic". "Si cal reduir o no? Igual no és necessària una reducció", ha reflexionat Marcé sobre el nombre de turistes, insistint que l'Ajuntament no està "en contra" del turisme però sí que considera que s'ha de gestionar d'una forma "més eficient". "Hem d'administrar millor el turisme que ens ve", ha admès. En aquest sentit, sí que ha explicat que en aquest mandat les expectatives del turisme de "sol i platja" hauria de reduir-se i que els visitants que vinguin a Barcelona tinguin objectius i expectatives "més diverses". Més turista internacional A la trobada amb agents econòmics de la ciutat, on ha participat Marcé amb el tinent d'alcaldia d'Economia Jaume Collboni, s'han donat a conèixer l'informe sobre l'activitat turística aquest 2019. D'aquest es desprèn que la ciutat acumula vuit mesos d'estabilitat positiva en el sector turístic, amb més turista internacional i amb una reducció de l'atur al sector turístic respecte de l'any passat. Concretament, en establiments hotelers segueix l'increment de turista internacional (8,5%) en detriment del nacional (-3,6%). Els turistes que més visiten Barcelona són francesos, nord-americans, britànics i italians. Paral·lelament, també es manté l'estada mitjana dels turistes tant nacionals (1,7 nits) com estrangers (2,7 nits). Pisos turístics El nombre de turistes allotjats en pisos entre el gener i fins a l'agost va ser de 2,4 milions, la dada més alta de la sèrie, amb un total 7,5 milions de pernoctacions, una mica menys que el període anterior. És a dir, hi ha hagut més turistes en pisos però menys pernoctacions respecte al mateix període l'any passat. Sobre els pisos turístics, Marcé ha indicat que l'economia "col·laborativa genera moltes possibilitats" però ha reconegut que és "important" com s'adequa a les realitats de la ciutat, per exemple, amb ofertes en zones més massificades com Ciutat Vella. Ocupació L'atur comptabilitzat al sector turístic el 2019 ha estat més baix que el del 2018 en tots els mesos i en tots els subsectors: menjar i beguda, serveis d'allotjament i agències de viatges i operadors turístics. L'atur registrat disminueix respecte al de l'any anterior, però a un ritme cada vegada més moderat. En termes generals, Barcelona ha assolit un màxim històric d'afiliació a la Seguretat Social el segon trimestre de 2019, amb 1.146.557 persones afiliades al conjunt de règims de la Seguretat Social. 35,6 milions de passatgers a l'aeroport al 2019 El nombre de passatgers a l'aeroport també ha assolit durant aquests primers mesos de l'any una xifra històrica de 35,6 milions de passatgers fins al mes d'agost, que manté la tendència positiva dels darrers anys, on es registren creixements positius en tots els mesos de l'any des de 2014. Durant el mes d'agost, s'ha assolit el màxim històric de la sèrie amb 5,4 milions de passatgers. Creixement positiu i irregular de creueristes al port Respecte les dades de creuers, si bé les acumulades fins al mes d'agost mostren un creixement positiu de +5,4%, el creixement ha estat irregular en els diferents mesos de l'any. El mes de febrer i especialment el mes d'abril van registrar un decrement molt notable en nombre de creueristes, especialment de port base (-19,7% i -38,8% respectivament), mentre que al mes de maig i juny i especialment agost, aquesta tipologia de passatger ha tingut un comportament a l'alça (amb un increment del +28,7% a l'agost), que compensa el decrement dels mesos de febrer i abril.

Summary: Barcelona bat el rècord de turistes fins a l'agost amb 8 milions de visitants amb un 14,2% més d'estades en pisos


Les fundacions de salut representen entre el 20 i el 34% dels recursos sanitaris a Catalunya, segons un informe elaborat per la Coordinadora Catalana de Fundacions. El 25,5% dels treballadors d'aquest sector, a més, estan contractats per fundacions. Són 24.828 persones, a les quals s'han d'afegir més de 1.800 voluntaris. Pel que fa a l'àmbit de l'activitat, si es van registrar gairebé un milió d'altes hospitalàries l'any 2018, 270.000 van ser gestionades per les fundacions de salut, el que representa un 28% del total. A més, tenen el 17,6% dels llits i el 24,6% dels quiròfans. A més, atenen el 33,8% de les urgències i fan el 19,6% de les intervencions.


Els sindicats STAJ, CSIF, CCOO i UGT han demanat la dimissió del president del Consell General del Poder Judicial (CGPJ), Carlos Lesmes, per la seva "absoluta incompetència i incapacitat per gestionar adequadament" la crisi del coronavirus. En un comunicat, han reclamat també la dimissió de la comissió permanent després del comunicat emès pel CGPJ sobre els serveis essencials en que "s'insulta" al personal funcionari que treballa a jutjats, als que se'ls demana més presència a jutjats i tribunals de l'estrictament necessària, mentre que els jutges i magistrats "romandran en la seva majoria a les seves cases". D'altra banda, el CSIF ha demanat fer la prova de la covid-19 a tots els cossos i forces de seguretat a Catalunya.  Els sindicats consideren que algunes comunitats amb competències, com Catalunya, han pres mesures "més en línia amb l'Estat d'Alarma" i "més sensibilitzades" amb les recomanacions sanitàries de mantenir el menor nombre de persones exposades promocionant el teletreball. Els signats han mostrat el seu suport a aquestes mesures.  Per contra, han criticat que la instrucció del CGPJ requereix més presència dels funcionaris i ha recordat que en la majoria de comunitats aquests no tenen material de seguretat i prevenció contra el coronavirus.  Els sindicats han considerat que en aquests moments la prioritat dels espanyols no són els seus drets civils i processals sinó la seva salut i per això han considerat que tots els òrgans judicials "que no presten serveis essencials" han de romandre "servits en règim de disponibilitat", sent requerits en cas que sigui necessari. Han defensat que les mesures de les comunitats preses "amb prudència" no posen en risc la prestació de serveis essencials i contribueixen a la protecció de salut de treballador i al control de la covid-19.  "El comunicat insulta als funcionaris judicials quan s'insinua que estem pretenent l'abandó dels serveis públics", han lamentat. Han defensat que la disponibilitat del personal funcionari al servei de la justícia és "absoluta sempre" i més encara ara. Prova per detectar el virus a tots els agents D'altra banda, el CSIF ha demanat en un segon comunicat fer la prova del coronavirus a tots els cossos i forces de seguretat a Catalunya (Mossos, Guàrdia Urbana, policia portuària i vigilants municipals), així com als serveis d'emergències com els bombers. El sindicat ha considerat que s'ha de fer així per indicació de l'Organització Mundial de la Salut (OMS) ja que es tracta de professionals exposats al virus.  En aquest sentit, el sindicat ha valorat que els cossos i forces de seguretat estan "especialment exposats" pel seu contacte amb la ciutadania i han insistit que ni Mossos ni Guàrdia Urbana compten amb les mesures preventives "mínimes" per garantir la seva seguretat, ni els protocols adequats, ni es fan les proves si presenten símptomes.  Segons un informe recollit pel sindicat, el 70% dels agents no disposa de guants, el 69% no té mascaretes, el 82% no disposa d'ulleres i "el 100% està sense equipi de protecció individual". A més, un informe propi del sindicat apunta que "la resolució administrativa sobre les pautes d'actuació dels membres de la policia de la Generalitat, a dia d'avui i en un 99% demà, no es podran complir segons les indicacions".  Amb això, ha assegurat que el fet de trobar positius entre els agents està obligant a confinar-los i que hi ha zones on s'han hagut de tancar torns sencers, com el torn de matí a la comissaria de Sarrià de la Guàrdia Urbana de Barcelona. "Només hi haurà agents de tarda i de nit i al torn del matí s'hauran de destinar agents d'altres comissaries per poder prestar el servei al districte", ha apuntat CSIF. En aquest sentit, ha defensat que si es fes la prova a tots els agents, aquells que ara estan confinats però potser no tenen coronavirus podrien reincorporar-se. D'altra banda, el sindicat ha demanar a la gerent de l'Àrea de Seguretat de l'Ajuntament de Barcelona, Maite Casado, que es racionalitzin els serveis disponibles ja que "no és necessari el 100% de la plantilla als carrers". El CSIF ha apostat perquè el 33% de la plantilla estigui al carrer i faci torns de 7X14, de tal manera que treballi cinc dies descansi dos i després 14 dies al domicili, quan entrarien els retens següents. "Tot encaminat a que no arribi el moment en que haguem de veure la seguretat col·lapsada", ha finalitzat.

Summary: Sindicats demanen la dimissió del president del CGPJ per la seva "absoluta incompetència" per gestionar el coronavirus


El Banc Sabadell ha guanyat 783 milions d'euros (MEUR) fins al setembre, un creixement del 216% respecte al mateix període de l'any passat. L'elevat increment dels beneficis s'explica perquè el 2018 l'entitat va haver de fer front a provisions extraordinàries pels problemes de l'entitat britànica TSB, que van fer minvar els seus beneficis en el període fins als 248 MEUR. Sense comptabilitzar TSB, el benefici net atribuït del grup Banc Sabadell ha estat el tercer trimestre de 788 MEUR, un increment del 68,5% respecte als 468 MEUR de l'any passat. El banc segueix reforçant la seva solvència, amb una ràtio de capital CET1 'fully loaded' a l'11,4%, en línia amb el compromís anunciat a primers d'any de tancar el 2019 a l'11,6% com a mínim. El CET1 'phase in' arriba al 12,1%.  Els ingressos del negoci bancari, que inclou el marge d'interessos i les comissions netes, creixen un 1,6% fins als 3.721 MEUR. En concret, el marge d'interessos tanca setembre als 2.712 MEUR, una caiguda de l'1,1% per l'aplicació d'IFRS16 –la normativa internacional d'informació financera sobre arrendaments- i els menors tipus d'interès a llarg termini. Pel que fa a les comissions netes, creixen un 9,1%, fins als 1.067 MEUR, sobretot per les de serveis.  El crèdit viu tanca el trimestre amb un saldo de 140.901 MEUR, un creixement interanual del 0,5%. Els recursos de clients en balanç arriben als 142.416 milions, un creixement del 5,4% anual.  Actius problemàtics Al tancar el tercer trimestre, el Banc Sabadell compta amb 7.424 MEUR d'actius problemàtics, una reducció de 855 MEUR respecte a l'any passat. D'aquests, 6.391 milions són actius dubtosos i 1.032 actius adjudicats. La ràtio d'actius problemàtics sobre el total d'actius és de 1,7%, mentre que respecte a la inversió bruta i els actius immobiliaris és del 5%.  D'altra banda, la cobertura d'actius problemàtics és del 49,1%: del 51,1% en dubtosos i del 36,8% en actius adjudicats. Així mateix, la ràtio de morositat del grup és del 4,08%, respecte al 4,5% de l'any anterior.  Segons les informacions del banc, l'activitat de captació d'empreses i particulars ha permès captar 325.922 clients: 253.208 particulars i 72.714 empreses. A més, s'han sumat 194.201 noves nòmines.  El volum de préstecs per hipoteques i consum ha crescut un 6%, superant els 4.500 MEUR. El negoci del banc a través de préstecs i línies de crèdit a pimes, per la seva banda, s'ha incrementat un 0,1% interanual (14.200 milions). La contractació de línies 'Expansión' ha crescut un 9%, fins als 3,2 milions, la facturació per les targetes un 14% (11.700 MEUR) i les quotes per noves primes d'assegurances de vida i facturació de TPVs han pujat un 9%.   El consell d'administració, d'altra banda, ha acordat la distribució d'un dividend de 0,02 euros bruts per acció a pagar en accions d'autocartera pels resultats del 2019.

Summary: Banc Sabadell guanya 783 MEUR fins al setembre, un 216% més que l'any passat


Catalunya és la tercera comunitat autonòma que rep més inversió britànica, amb 52,4 milions d'euros entre gener i juny de 2019. Aquesta és una de les principals conclusions del 'V Baròmetre sobre Clima i Perspectives d'Inversió Britànica a Espanya' de la Cambra de Comerç Britànica a Espanya, elaborat per Analistes Financers Internacionals (AFI) i presentat aquest dimecres a Barcelona. La majoria d'empreses britàniques consideren que la "inestabilitat política" afecta "molt poc" al seu negoci a Espanya, si bé el 79% creu que aquesta situació es mantindrà o s'incrementarà en els pròxims anys. De totes maneres, l'ambaixador britànic a Espanya i Andorra, Hugh Elliott, ha assegurat que "la incertesa empresarial" també pot representar "una oportunitat pel sector".  Catalunya és la tercera amb més inversió durant el primer semestre de 2019, però lluny de Castella i Lleó i la Comunitat de Madrid, que han rebut fluxos de 1.647 milions i 1.257 milions d'euros, respectivament. En el període d'entre 2014 a 2019, la inversió s'ha concentrat en quatre grans comunitats, amb Madrid al capdavant amb una inversió de 8.009 milions d'euros, "per l'efecte seu", segons l'analista de mercats d'AFI, José Manuel Amor. Castella i Lleó ocupa la segona posició, amb 1.680 milions acumulats en els últims cinc anys, bàsicament atribuïts a la compra d'Europac per part de la britànica DS Smith l'any passat, amb la voluntat de "consolidar el sector paperer, molt lligat a Amazon".  Catalunya ocupa el tercer lloc, amb una inversió de 1.122 milions, seguida del País Valencià, amb 715 milions d'euros. Amb les xifres a la mà, Amor ha assegurat que li resulta "difícil" atribuir la "volatilitat" de la inversió en determinades Comunitats Autònomes "únicament a factors polítics", si bé ha advertit que la inestabilitat "genera costos". En aquest període, el Regne Unit ha passat de ser el sisè país amb més inversions a Espanya en 2015 a el primer a la primera meitat del 2019. Entre gener i juny de 2019, el país britànic ha invertit 3.125 milions d'euros en tot Espanya, un 79,49% més que durant el mateix període de l'any passat. Amb aquesta xifra, Regne Unit es posiciona com el primer país emissor d'inversió a Espanya, per davant dels Estats Units i França. "Estem posant les condicions perquè la inversió vingui al nostre país", ha mantingut l'analista de mercats d'AFI.  En aquest context, el primer tinent d'alcalde, Jaume Collboni, ha recordat la candidatura de Barcelona per acollir l'Agència Europea del Medicament després que aquesta decidís deixar la seu a Londres. Collboni ha afirmant que Barcelona "ha d'anar a la caça d'oportunitats" i ha assegurat que des de l'Ajuntament són "amics de la iniciativa empresarial".  Per aquest motiu, el primer tinent d'alcalde ha ressaltat que la "principal missió" de les administracions hauria de ser "reduir al màxim les incerteses i potenciar la informació". "Les incerteses són el principal enemic d'una ciutat com Barcelona, que vol continuar sent 'business friendly'", ha afirmat.

Summary: Catalunya és la tercera comunitat que rep més inversió britànica, amb 52,4 milions en el primer semestre


L'alcalde accidental de Lleida, Toni Postius, rebutja la decisió de mantenir els interiors dels bars i restaurants tancats i aquest dijous ha demanat al president de la Generalitat, Quim Torra, trobar "un punt mig". Així, proposa com a primera opció permetre a tots els establiments obrir dins amb aforament limitat. Com a alternativa també planteja que aquells establiments amb terrassa utilitzin l'exterior a la nit però que puguin obrir l'interior al migdia perquè "a 40 graus no es pot estar al carrer" i que aquells que no tenen terrassa, puguin obrir amb mesures de seguretat i limitacions d'aforament . "No estem gens d'acord amb la decisió del Procicat perquè entenem que l'evolució de les dades a Lleida està sent molt favorable", ha dit.   Postius ha explicat que "clarament a tots els CAPS anem a la baixa". Tots els CAPS estan "en verd", destaca, i això vol dir que, "objectivament, les coses s'han fet bé". A Lleida es va arribar a creixements del 70% de positius en Centres d'Atenció Primària mentre que actualment "estem amb baixades del 40%", posa de relleu Postius.  És per això que l'alcalde accidental no entén que "si les coses s'han fet bé, hem reprès la normalitat a les terrasses i les piscines i continuem millorant dades", es pregunta perquè no es poden flexibilitzar les mesures amb la restauració. Entén que aquestes van funcionar i ha agraït el bon comportament de la ciutadania que "ho ha fet possible". Ara, però, "necessitem reactivar econòmicament la ciutat", demana, perquè "no pot ser que cada dia que passa amb aquestes mesures hi hagi més negocis que no tornaran a obrir" i alerta que "remuntar aquesta situació serà molt complicat". A Lleida, on la restauració només pot atendre clients a les terrasses, Postius recorda que es registren a l'estiu temperatures que poden arribar o fins i tot superar els 40 graus. "Per molt que es puguin obrir les terrasses ningú s'hi asseu durant el dia i el perjudici econòmic pels establiments és molt gran", destaca. És per això que des de l'Ajuntament han proposat a Torra que es pugui per exemple obrir la part interior dels establiments al migdia i a la nit la terrassa i que tots aquells que no tenen terrassa, puguin obrir amb aforaments limitats. Si no es relaxen les mesures, alerta, el 30% dels negocis no tornarà a obrir la porta. "És una calamitat", assegura. "Demanem un vot de confiança a la ciutat i a la gent que intenta guanyar-se la vida", afegeix. L'alcalde accidental ha explicat que Torra s'ha compromès a traslladar al Procicat aquestes peticions. Postius també li ha transmès a Torra el seu maleter perquè no entenen com és possible que sent la segona capital de Catalunya en nombre d'habitants no s'hagi tingut en compte l'Ajuntament per prendre una decisió com l'anunciada aquest dimecres. En aquest sentit, ha exigit al Govern que abans de prendre qualsevol mesura, se'ls pregunti i que "entre el tot i el res hi ha un camí del mig".

Summary: La Paeria rebutja la decisió de mantenir l'interior dels locals tancats i demana a Torra "un punt mig"


La primera tongada de vagues parcials d’aquest dimarts al matí al metro s’ha saldat amb una disminució del 30% de passatgers en relació amb un dia normal, segons ha informat TMB en un comunicat. Aquesta baixada d’usuaris, però, no ha evitat aglomeracions a les andanes de les principals estacions estacions de la xarxa. Com va passar aquest dilluns, quan el nombre de passatgers va patir un descens del 25%, ha estat necessari aplicar regulacions intermitents en els fluxos de passatge en els intercanviadors de La Sagrera i Sagrada Família, a partir de les 08.20 i fins passades les 9, quan s’han començat a reincorporar els trens per donar el servei habitual. La vaga s’ha desenvolupat sense incidències, tret de la “vandalització de les línies de peatge" a les estacions de Vilapicina i Virrei Amat de la línia 5, que a hores d’ara ja estan recuperades. S’han tornat a repetir aquest matí les imatges d’aglomeracions a les andanes i vagons plens de gom a gom de passatgers que anaven al lloc de feina o bé a estudiar. Molts passatgers de l’estació Sagrada Família, de L2 i L5, no entenen encara els motius de la vaga, com el Jordi, que esperava el  metro per anar a l’estació de Sants i agafar l’AVE. “Ahir, per exemple, la vaga em va suposar perdre el tren. No s’acaba d’entendre perquè es fa aquesta vaga. És un problema que passa i no sabem d’on ve. Per la vaga d’uns ens veiem afectats la resta. Anem al tren com sardines. A més, paguem un servei que no ens estan oferint”, s’ha queixat en declaracions a l’ACN. Una altra usuària, que es dirigia a Diagonal-Passeig de Gràcia, la Isabel, deia a l’ACN que la vaga l’està afectant molt ja que “he hagut de canviar l’horari i igualment arribo tard”. Aquesta passatgera és netejadora en una botiga i porta dos dies arribant tard a la feina. “He de recuperar les hores i això em va fatal”, ha dit.  Per la seva banda, l’Anna ha sortit abans per agafar el metro i “no trobar problemes”. Aquesta passatgera opina de la vaga que “cadascú busca el que necessita però els treballadors del metro ja cobren un bon sou i s’haurien de conformar”. El servei s’ha prestat d’acord amb el decret de serveis mínims del Departament de Treball, Afers Socials i Famílies, que fixa un 40% de l’oferta per a la franja de matí (de 7 a 9h). En l’aturada de la franja de tarda, a partir de les 16.00 i fins a les 18.00, tornarà a haver-hi un 40% de l’oferta, i de les 20.30 a les 22.30 hores baixarà al 20%. La resta del dia el servei serà l’habitual d’un dia feiner, però TMB adverteix que “les alteracions per vaga comencen abans i s’allarguen fins després de les hores indicades, a causa del temps que cal preveure per a les maniobres de retirada i incorporació dels trens”.

Summary: Finalitza la primera franja de vaga de metro aquest dimarts al matí amb un 30% menys de passatgers


El president del govern espanyol, Pedro Sánchez, s’ha reunit aquest dimecres amb l’expresident dels Estats Units Barack Obama. La trobada, de mitja hora de durada, ha tingut lloc aprofitant la participació de l’exmandatari nord-americà a la Cimera Mundial del Turisme (WTTC, en les seves sigles en anglès) que se celebra a Sevilla. Segons La Moncloa, durant la reunió tots dos han conversat sobre els joves i com desenvolupar plans que afavoreixin les oportunitats de l’ocupació i l’habitatge per a noves generacions. Obama, segons les mateixes fonts, “d’ha interessat per les polítiques que el govern de Sánchez ha posat en marxa en aquesta matèria i els seus projectes de futur”. També han parlat “de la importància de l’educació i el repte per la igualtat de gènere”. El mateix president espanyol ha penjat la fotografia de la trobada en un twit on ha apuntat: “els progressistes sabem que per plantar cara als desafiaments globals com el canvi climàtic calen eines multilaterals. Avui he compartit amb Barack Obama un interessant intercanvi d’idees sobre la lluita contra l’escalfament global”.

Summary: Sánchez i Obama es troben a Sevilla a les portes de la campanya electoral


El cas Forcadell es resoldrà al Tribunal Superior de Justícia de Catalunya ACN Madrid.-La Fiscal General de l'Estat, Consuelo Madrigal, ha encarregat aquest dilluns al Fiscal Superior de Catalunya, José María Romero de Tejada, que presenti davant la Sala del Civil i del Penal del Tribunal Superior de Justícia de Catalunya (TSJC) una querella contra la presidenta del Parlament, Carme Forcadell, per suposats delictes de prevaricació i desobediència. És fruit de l'acord adoptat pel Tribunal Constitucional (TC) el passat 10 d'octubre, quan els magistrats van decidir traspassar el cas Forcadell a la Fiscalia perquè aquesta obrís la via penal contra la presidenta del parlament. D'aquesta manera, el cas Forcadell ha passat del consell de ministres –que va decidir presentar un incident d'execució de sentència perquè Forcadell havia permès la votació de les conclusions de la Comissió d'Estudi del Procés Constituent- al TC, del TC a la Fiscalia General de l'Estat, i de la Fiscalia General de l'Estat a la Fiscalia de Catalunya. El cas es resoldrà finalment d'aquesta manera al Tribunal Superior de Justícia de Catalunya.  Madrigal ordena a la Fiscalia de Catalunya que actuï contra Forcadell pels delictes de desobediència i prevaricació –els mateixos que imputa a Mas, Ortega i Rigau pel 9-N- però no pel de malversació de fons, fet que deixa fora de la resolució del cas una possible pena de presó per a la presidenta del Parlament. La decisió afegeix un cas més al Tribunal Superior de Justícia de Catalunya, que també haurà de resoldre el cas del 9-N. Segons fonts de la Fiscalia General de l'Estat, la redacció de la querella quedarà a mans de la Fiscalia de Catalunya, tot i que a l'ordre que Madrigal ha fet arribar a Romero de Tejada ja hi ha els delictes pels que aquest ha d'acusar la presidenta del Parlament. A més de l'encàrrec, la Fiscalia General de l'Estat remet a la Fiscalia de Catalunya la documentació del cas i la interlocutòria del Tribunal Constitucional.  El cas Forcadell arriba a mans de la Fiscalia de Catalunya després de passar per la taula de tres organismes de l'Estat: el consell de ministres, el TC i la Fiscalia General.  Malgrat que podria haver instat directament la Fiscalia a actuar, el govern espanyol va preferir passar el cas al Tribunal Constitucional (TC) i demanar-li que obrís la via penal. Els magistrats tenien potestat per utilitzar contra Forcadell les noves atribucions de que disposen –fins a inhabilitació per als qui incompleixen les seves sentències- però van preferir limitar-se a traslladar el cas a la Fiscalia. La Fiscal General de l'Estat traspassa ara el cas a la Fiscalia de Catalunya, que serà qui haurà de tramitar l'ordre i defensar-la davant el Tribunal Superior de Justícia de Catalunya. Serà aquest tribunal qui haurà de determinar si l'actuació de Forcadell és punible penalment o si s'emmarca en l'actuació normal d'una cambra de representants com és el Parlament.

Summary: Madrigal encarrega a la Fiscalia de Catalunya que es querelli contra Forcadell al TSJC per prevaricació i desobediència


Calvet, de visita al país asiàtic, s'ha reunit amb un directiu de l'aerolínia ACN Barcelona.-Vietnam Airlines estudiarà la viabilitat d'implantar un vol directe entre el país asiàtic i l'aeroport del Prat d'aquí tres o quatre anys després de la reunió entre el conseller de Territori i Sostenibilitat, Damià Calvet, que es troba de visita al Vietnam i el director de Planificació empresarial de l'aerolínia Nguyen Quang Trung. El conseller li ha traslladat el funcionament de la gestió aeroportuària a l'Estat i el paper de la Generalitat per "potenciar noves rutes". En la trobada, també hi han participat un representant de l’ambaixada espanyola i l’administrador de Duana de Barcelona. Per estudiar la viabilitat del nou trajecte, el directiu vietnamita ha demanat poder intercanviar informació sobre la viabilitat de la ruta amb el Comitè de Desenvolupament de Rutes Aèries de Barcelona.  A més, s’ha acordat treballar per dur a terme una trobada en el proper World Rutes de 2019 d’Adelaida. En aquest mateix marc de col·laboració s’ha acordat que Duana de Barcelona estudiarà el trànsit aeri de mercaderies entre Catalunya i Vietnam. Durant la trobada, Calvet ha fet una presentació del Comitè de Desenvolupament de Rutes Aèries de Barcelona (CDRA), que agrupa la Generalitat, l’Ajuntament de Barcelona, la Cambra de Comerç i AENA. En aquest sentit, el titular del DTES ha explicat la voluntat del CDRA de potenciar les connexions amb Àsia destacant el fet de poder disposar d’un vol directe des de Vietnam, tenint en compte els 26.000 vols indirectes que actualment hi ha entre els dos països. En una reunió prèvia a la inauguració oficial de la missió, la delegació catalana s’ha reunit amb una àmplia representació de directius del ministeri de Transports vietnamita. En aquesta trobada, el conseller Calvet, acompanyat de la presidenta del Port de Barcelona, Mercè Conesa, ha remarcat la capacitat del port de per acollir grans vaixells i ha convidat el viceministre de Transport, Nguyen Van Cong, a fer una visita a Barcelona. Van Cong ha fet una explicació del sistema portuari del Vietnam amb 31 ports i un creixement d’operacions del 17%, però amb la necessitat de desenvolupament tecnològic i millora de la governança dels ports, per incrementar els beneficis d’aquests. En aquest sentit, Calvet ha ofert cooperació al Vietnam “ja que disposem de la tecnologia i d’un model de governança propi”. Des del port de Barcelona “es pot accedir a un mercat de 400 milions de consumidors” ha detallat Calvet. A la trobada s’ha parlat també sobre la construcció d’infraestructures i el desenvolupament ferroviari. Al llarg de la reunió el viceministre de Transports ha destacat l’existència ja de rutes comercials entre Vietnam i el port de Barcelona,  que el 2017 van créixer prop d’un 19%. Van Cong ha ressaltat que “és possible encara un creixement continuat de les relacions comercials entre els ports del Vietnam i Barcelona”. El viceministre també s’ha mostrat interessat en la possibilitat d’un vol directe entre Catalunya i el Vietnam.

Summary: Vietnam Airlines estudiarà la viabilitat d'un vol directe amb Barcelona d'aquí tres o quatre anys


El president de Foment del Treball es mostra convençut que hi haurà pressupostos a l'Estat per encarar la recuperació ACN Barcelona.-El Cercle d'Economia i Fira de Barcelona han mostrat el seu vistiplau a la fusió de CaixaBank i Bankia i han reclamat que les decisions de l'entitat resultant es continuïn prenent des de Barcelona. "L'únic que demanem és que quan truquem a CaixaBank truquem a Barcelona", ha apuntat el president del Cercle d'Economia, Javier Faus, amb el suport del president de Fira de Barcelona, Pau Relat, que ha afegit que seria "desitjable" i ha fet una crida a "fer el possible" perquè sigui així. Ambdós ho han dit en un debat al Círculo Ecuestre, amb la participació del president de Foment, Josep Sánchez Llibre, que de moment ha eludit pronunciar-s'hi. D'altra banda, ha assegurat que els PGE  per afrontar la recuperació s'acabaran aprovant. En el transcurs del Foro de Barcelona del Círculo Ecuestre, Faus ha assenyalat que el sector financer "és clau per a qualsevol economia" i que la fusió respon a un procés de concentració bancària afavorit pels reguladors. En aquest sentit, ha assegurat que prefereix que sigui una entitat catalana la que absorbeixi –amb una proporció de 3 a 1, ha recordat- que no a l'inrevés. Per això, ha reclamat que per despatxar amb CaixaBank no calgui "agafar el pont aeri" per anar a Madrid, com si per exemple passa amb el Banco Santander, que tot i tenir la seu a Cantàbria, les decisions es prenen des de la capital espanyola, ha dit.  Com a president d'una de les entitats fundadores de l'antiga Caixa d'Estalvis i Pensions, el màxim dirigent de Foment, Josep Sánchez Llibre, ha evitat pronunciar-se fins que els consells d'administració de les dues entitats aprovin la fusió i el procés "arribi a bon port". Tot i així, no ha amagat estar en la mateixa línia de Faus.

Summary: El Cercle i la Fira beneeixen la fusió: "L'únic que demanem és que si truquem a CaixaBank sigui a Barcelona"


Noves aglomeracions a les andanes i dins els combois en el quart dilluns de vaga parcial al metro de javascript:void(0);Barcelona. En la primera franja d'aturades, entre les 7 i les 9 del matí, el seguiment ha estat del 95% dels treballadors i els serveis mínims han estat del 40%, tal i com estava previst. Durant aquestes dues hores el passatge ha disminuït lleugerament respecte als tres dilluns anteriors de vaga. Concretament, hi ha hagut un 26% menys de passatgers del que és habitual en aquesta franja en dia laborable, segons informa TMB, mentre que els dies 24 d'abril i 8 i 15 de maig de 7 a 9h la caiguda va ser d'un 25%. Per seguretat dels passatgers, les aglomeracions han fet que TMB fes regulacions als enllaços de Sagrada Família i La Sagrera cap a la L5 a partir de les 7:25h. Coincidint amb les aturades convocades pels treballadors, TMB ha hagut de tallar durant uns minuts el servei de les línies 9N i 10 per presència de persones en zona de vies que haurien comès un acte vandàlic.  (Aquest teletip actualitza el que s'ha publicat a les 10.13h. S'ha afegit que el nombre de passatgers s'ha reduït un 26% respecte un dia habitual) Concretament, el servei a les línies 9N i 10 ha estat alterat entre les 7.50 i les 8.38 per presència de persones en zona de vies. En un primer moment, el servei s'ha interromput del tot en els dos sentits però al cap de 10 minuts s'ha restablert parcialment, entre Can Peixauet i Can Zam i entre Llefià i Gorg, si bé encara no hi havia circulació entre La Sagrera i Bon Pastor, segons informa TMB. A les 8.38h la circulació s'ha restablert completament.  Durant les 2 primeres hores d'aturada han circulat 57 combois, el 40% dels que surten normalment segons marcaven els serveis mínims. Segons TMB, els intervals de pas han estat d'entre 8 i 10 minuts a les L-1, L-2, L-3, L-4 i L-5 i d'entre 14 i 18 minuts a les L-9N, L-9S, L-10 i L11.   Tal com ha informat CCOO a través de Twitter, el seguiment de la vaga per part dels treballadors ha estat del 95%.  Aquest dilluns hi haurà aturades també entre les 16h i les 18h i les 20.30h i les 22.30h.  Tot i que la setmana passada treballadors i TMB van seure altre cop a la taula de negociació després d'uns dies sense trobar-se, de moment no hi ha acord en el conveni. Així que els empleats mantenen la convocatòria de vaga parcial per a tots els dilluns laborables de manera indefinida.

Summary: ACTUALIZACIÓ:Aglomeracions, regulacions de passatge, menys viatgers i talls de vies durant la vaga del metro


La mossa d'esquadra que va abatre l'atacant de Cornellà ha declarat davant del jutge que va tenir la sensació que la volia matar i que era un atac terrorista, segons ha avançat 'El País' i han confirmat fonts de la seva defensa a l'ACN. L'agent va fer fins a quatre trets perquè l'home no abaixava el ganivet amb què l'amenaçava. La defensa de l'agent, que porta el sindicat policial Uspac, ha volgut deixar ben clar que amb cada tret la mossa va fer un pas enrere, però que l'atacant no deixava d'avançar. "Si hagués abaixat el ganivet no hi hauria hagut més trets", ha explicat el secretari i portaveu en funcions del sindicat, Francesc Vidal.  En el marc de la investigació aquest matí s'ha reconstruït el fet a la comissaria de Cornellà i s'ha constatat, segons ha explicat Uspac, que entre el moment que l'atacant es va abraonar sobre l'agent a la recepció de la comissaria i el moment en que va caure a terra van passar un màxim de quinze segons. L'home va trucar a la porta de la comissaria cap a les sis de la matinada amb l'excusa de fer una consulta. Un cop a dins es va adreçar a l'agent dels mossos, a la recepció, i en qüestió de segons va intentar agredir-la amb un ganivet de grans dimensions a través de la finestreta del panell que separa els agents de les persones que entren a la comissaria, segons ha confirmat Vidal. L'home va proferir la paraula 'Alà' i algunes altres en àrab que la mossa ja no va aconseguir entendre.  L'agent va poder esquivar l'atac i va córrer per un passadís cap a dins de la comissaria demanant ajuda a un sergent que acabava de començar el torn. Tots dos van donar l'alto a l'atacant, que, segons la declaració que els dos han fet davant del jutge, l'havia perseguit pel passadís i que va seguir avançant i amenaçant-los amb el ganivet fins que va estar a un metre de la mossa. Va ser aleshores quan l'agent va treure l'arma reglamentària i va fer la seqüència de trets i passes enrere intentant que l'home desistís de la seva actitud, fins que va caure abatut. El sergent ha declarat davant del jutge que també va témer per la seva vida i ha afirmat que si no hagués disparat la mossa ho hauria fet ell. Segons es desprèn de la investigació, tres dels quatre dispars van aconseguir el seu objectiu. Els trets van tocar el braç, la cama i el cap de l'atacant, a l'espera d'un informe de balística que ha de determinar amb exactitud l'ordre dels impactes. Cal recordar que el cas s'investiga a l'Audiència Nacional, per si finalment es pot considerar un atac terrorista, i al jutjat de Cornellà, que investiga l'actuació dels policies.

Summary: La mossa que va abatre l'atacant de Cornellà declara davant del jutge que va tenir la sensació que la volia matar


La sala de concerts de la Mirona de Salt (Gironès) reobre les portes aquest dissabte 4 de juliol amb una programació de concerts de petit format a l'escenari exterior que hi ha a la part del darrera de la sala. Es tracta d'un espai que ja es va dissenyar per aquest tipus d'actes, però que no s'havia fet servir mai. El públic s'asseurà en taules distribuïdes pel pati. Cada taula tindrà tantes cadires com entrades hagi comprat cada persona. "Hem estat demanant que qui vulgui anar en grup, compri les entrades en grup", ha recordat el director de la Mirona, Quim Marcé. El director també ha criticat que els aforaments permesos fan que la programació que qualsevol sala de concerts "sigui totalment inviable". La Mirona de Salt (Gironès) serà una de les primeres sales de concert de tot Catalunya en reobrir les portes després de quatre mesos amb una programació regular. Ho farà a partir d'aquest dissabte 4 de juliol amb concerts de petit format en un escenari exterior que hi ha al darrera de la sala. Es tracta d'un espai que ja va ser pensat per poder-hi fer actuacions a l'aire lliure però no es feia servir mai. Arran del coronavirus, però, la direcció de l'espai s'ha vist obligada a repensar el model que ofereix la sala de concerts i durant aquest estiu oferiran actuacions de petit format (sobretot cantautors i duets) a la fresca. El públic seurà en taules al pati exterior de la sala, que fins ara era la zona de càrrega i descàrrega de tots els grups musicals. Una persiana permet una obertura a l'escenari original de la sala, i per tant només caldrà girar els músics i els aparells de so i il·luminació. El director de la Mirona, Quim Marcé, ha detallat que reobren les portes aquest estiu per "generar il·lusió entre el sector". De fet, Marcé ha detallat que la programació que tenen servirà per "reactivar els grups, encara que siguin petits", però també implica contractar tècnics i aixecar l'ERTO de forma parcial als treballadors de la Mirona. La sala obre amb un aforament de 300 persones. De tota manera, Marcé ha lamentat que les limitacions en l'aforament fan que la programació "sigui totalment inviable". Aquesta situació que pateix la Mirona és extrapolable a qualsevol sala de concert de Catalunya. "Portem quatre mesos sense ingressos", ha afegit el director. Quim Marcé ha detallat que la programació a la fresca també és una mesura "per no allargar l'agonia". "Intentarem que no ens costi més diners obrir que tenir tancat", ha conclòs. Per poder seure en grup, la Mirona ha demanat als espectadors que si volen anar junts, una persona ha de comprar totes les entrades al mateix temps. Amb això, els responsables de la sala creen un excel amb el nombre de cadires que ha de tenir cada taula en funció de les entrades que ha comprat una persona. Quan arribin al lloc, hauran d'entregar les entrades i el personal de sala els acompanyarà fins a les cadires. Un cop la gent s'assegui, podran treure's la mascareta. Fins aquest moment, serà obligatori que la gent en porti. Cantautors i duets, a la Mirona La Mirona estrenarà la programació aquest dissabte dissabte 4 de juliol amb David Busquets i David Palau. El 10 de juliol serà el torn de Miquel Abras i també hi passaran Ferran Exceso (17 de juliol) i Alverd Oliva (31 de juliol). La Beth actuarà a Salt el 24 de juliol en format de duet. Per altra banda, aquest juliol també hi actuarà Obeses (18 de juliol), Natxo Tarrés & The Wireless (1 d'agost) i Red Hot Chili Covers (11 de juliol). La sala està tancant la programació de cara a l'agost.

Summary: La Mirona de Salt reobre les portes amb concerts de petit format a la fresca


Els Mossos d'Esquadra van detenir dimecres un veí de Lleida de 27 anys com a presumpte autor de tres delictes de robatori amb força en deixalleries de la comarca de l'Urgell. La policia va obrir una investigació l'any passat en tenir coneixement d'un robatori que va tenir lloc a finals de juliol del 2019 en una deixalleria de Tàrrega. Després d'enfonsar la tanca per accedir al recinte, el lladre es va endur radiadors, televisors i altres objectes. Segons els Mossos, el mateix home també seria l'autor d'un altre robatori a la mateixa deixalleria i en una altra del municipi de Bellpuig (Urgell), perpetrats l'agost de l'any passat. Arran de la investigació, la policia va identificar l'assaltant i el va detenir aquest dimecres a Cervera.  El detingut, amb nombrosos antecedents per delictes contra el patrimoni, va quedar en llibertat amb càrrecs després de declarar a la comissaria dels Mossos de Cervera, amb l'obligació de presentar-se davant del jutge quan sigui requerit.

Summary: Detingut per robar en una deixalleria de Bellpuig i dos cops en una altra de Tàrrega


La 8a edició del festival Primera Persona, que se celebrarà el 10 i 11 de maig al CCCB, reunirà un any més creadors de diverses disciplines artístiques que basen la seva obra en la pròpia experiència vital. El cofundador de Joy Division, Peter Hook, s'afegeix a la llista de participants, segons han anunciat els organitzadors en la presentació del certamen aquest dimarts. Substitueix així l'escriptora Siri Hustvedt, que és baixa per causes mèdiques, així com Sally Rooney, a qui substituirà l'escriptora i veterinària María Sánchez. La Sala Teatre del CCCB acollirà des de les cantants Julieta Venegas i Mala Rodríguez, amb espectacles exclusius per a la cita, fins a la dibuixant de còmics Emil Ferris, el cronista musical Nik Cohn i el cantant de Suede, Brett Anderson. Tots ells oferiran la seva mirada més "íntima" i desconeguda.

Summary: Peter Hook se suma a un Primera Persona que descobrirà mirades "íntimes" de personatges com Nik Cohn o Brett Anderson


L'Escola Auró de Barcelona ha rebut aquest divendres la visita dels Mossos d'Esquadra passades les vuit de la nit. Dos agents del cos policial han arribat a l'escola situada a l'Esquerra de l'Eixample davant la mirada d'una trentena de pares per comprovar si es fan activitats relacionades amb l'1 d'octubre.  De fet, l'escola no tancarà aquest cap de setmana per celebrar la festa d'inici de curs amb l'organització de múltiples activitats amb esports, cinema, classes de 'taixí', tallers de confecció amb samarretes antigues o de coreografia. En declaracions a l'ACN, Àlex Juanmartí, pare de l'Escola Auró i membre de l'AMPA, ha assegurat que s'hi estaran "fins que s'obri el col·legi per votar. Els Mossos els han advertit, com ha explicat Juanmartí, que hi ha una instrucció del jutge que assenyala que no es pot tenir cap material relacionat amb el referèndum i que s'ha d'abandonar el col·legi abans de les sis del matí del diumenge.

Summary: Els Mossos d'Esquadra es presenten a l'Escola Auró de Barcelona per comprovar si es fan activitats en relació a l'1-O


Una cinquantena de persones han escridassat aquest dijous el president de la Generalitat, Quim Torra, en la seva visita a l'IES El Palau de Sant Andreu de la Barca (Baix Llobregat). El president, acompanyat pel conseller d'Ensenyament, Josep Bargalló, s'ha reunit amb la direcció i el claustre del centre i els ha traslladat el seu suport perquè continuïn exercint amb llibertat de càtedra, segons fonts del departament. Per la seva banda, i segons les mateixes fonts, els docents han mostrat preocupació per restablir la normalitat i la confiança al centre després que el curs passat es posés el focus polític i mediàtic en aquest institut per la situació judicial d'alguns docents derivada de l'1-O.

Summary: Una cinquantena de persones escridassen Torra en la seva visita a l'IES El Palau de Sant Andreu de la Barca


Una mare i el seu fill han desaparegut aquest dimarts a la nit a Vilaverd (Conca de Barberà) arrossegats pel Francolí, que s'ha endut un bungalow situat a prop de la llera del riu durant la llevantada que assola diversos indrets de Catalunya durant tot el dia. La pluja ha estat especialment intensa al Camp de Tarragona i al sud de Ponent. Segons ha explicat l'alcalde de Vilaverd, Antoni Anglès, al canal 3/24, el bungalow era una construcció prefabricada annexa a un mas del municipi, de 450 habitants. Anglès també ha explicat que sis dotacions dels Bombers i diverses dotacions dels Mossos d'Esquadra busquen ara les dues persones desaparegudes, tot i que la tasca és complicada pel fet que zona és d'accés difícil. Altres afectacions importants han tingut lloc a municipis com l'Espluga de Francolí o Arbeca, on l'alcalde, Sergi Pelegrí, ha explicat també al 3/24 que l'aigua ha provocat nombrosos danys com ara inundacions de baixos i carrers o cotxes arrossegats. A Cambrils la crescuda de la riera que travessa el municipi s'ha endut part d'una passera, i ha calgut evacuar un grup d'una cinquantena d'escolars que s'hostatjaven en una casa de colònies que s'inundava. Passaran la nit en un pavelló poliesportiu. A l'Espluga de Francolí, la pluja s'ha endut dos ponts, i a l'Albi l'aigua també ha causat destrosses de consideració, segons ha explicat també al 3/24 Rosa Mata, cap de guàrdia de Protecció Civil. La mateixa Mata ha explicat que a Maçanet de la Selva hi ha hagut un incident a l'AP-7 amb diversos cotxes implicats. En aquest succés hi pot haver hagut una víctima mortal, segons ha indicat.

Summary: Desapareguts una mare i el seu fill després que el riu Francolí s'hagi endut un bungalow quan eren a dins a Vilaverd


L'home que ha mort apunyalat a Alfarràs (Segrià) és el pare de la noia que ha resultat ferida per ganivetades en la mateixa baralla. Els Mossos d'Esquadra han detingut un veí de municipi com a suposat autor dels fets que han tingut lloc en un pis del número 55 del carrer Enric Granados de la localitat. Tant les víctimes com l'agressor són de nacionalitat espanyola, segons han informat fonts policials. L'agressor ha estat detingut poc després de donar-se l'alerta, passades les quatre de la tarda, i la noia ha estat traslladada en estat crític a l'Hospital Arnau de Vilanova.

Summary: L'home que ha mort apunyalat a Alfarràs és el pare de la noia que ha resultat ferida per ganivetades


Els Mossos d'Esquadra han detingut un home de 34 anys i veí de Sant Pere de Ribes (Garraf) com a presumpte autor d'un robatori amb violència i intimidació en una botiga de moda de Vilanova i la Geltrú. Els fets van passar dijous 27 d'abril, quan un agent fora de servei va veure un home corrent pel carrer amb una caixa negra a les mans. El Mosso d'Esquadra va seguir-lo amb el seu vehicle, fins que el va aturar, el va identificar i va demanar reforços policials. Al cap de pocs minuts, va arribar una patrulla i una treballadora d'una botiga d'on acabaven de robar la caixa forta a cops de martell. La noia va identificar l'home i va explicar que s'havia deixat el martell en el moment de fugir. Segons el relat de la treballadora, l'home retingut havia entrat feia pocs minuts als eu establiment i s'havia ficat rere el mostrador, fent fora la propietària amb una empenta. Seguidament, havia tret el martell d'una bossa i havia començat a donar cops a la caixa forta per arrencar-la. L'home va intentar obrir-la allà mateix però no se'n va sortir i va marxar corrents descuidant-se el martell. Un cop arrestat, l'home, amb dos antecedents policials, va passar a disposició judicial. El jutge instructor va decretar-ne la llibertat amb càrrecs.

Summary: Un Mosso d'Esquadra fora de servei deté 'in fraganti' el lladre d'una botiga de roba a Vilanova i la Geltrú


La Guàrdia Urbana de Reus ha instruït diligències penals a dos conductors que circulaven beguts pel centre de la ciutat i en la prova d'alcoholèmia van donar un positiu gairebé quatre cops la taxa d'alcohol permesa -que és de 0,25 mg/l. Aquest dimarts al migdia es va localitzar el primer conductor, veí de Reus, de 68 anys, que circulava pels carrers d'Antoni de Bofarull i de Xavier Gambús. En veure que cometia una infracció de trànsit, una patrulla el va aturar i li van fer la prova d'alcoholèmia, amb un resultat positiu de 0,81 mg/l. Ja de tarda, el segon conductor, reusenc de 58 anys, també va cometre una infracció per la zona del carrer Jacint Verdaguer. Conduïa sota els efectes de l'alcohol amb una taxa de 0,86 mg/l.

Summary: Localitzen dos conductors a Reus que gairebé quadruplicaven la taxa d'alcohol permesa


El president del Govern, Quim Torra, ha atribuït al "vot de qualitat de Llarena" que s'hagi aprovat la moció del PSC que li reclama que se sotmeti a una qüestió de confiança o que convoqui eleccions. En un tuit publicat just després de la votació del text al Parlament, Torra ha fet referència al fet que la majoria de JxCat i ERC l'hauria tombat si no fos perquè els quatre diputats de JxCat processats no voten perquè no estan d'acord en la designació del vot i perquè tampoc ho fa Toni Comín (ERC), que no està suspès. Així, el president de la Generalitat ha considerat que "la majoria parlamentària escollida el 21-D" ha refusat la moció i que Ciutadans, el PSC, els comuns, el PP i el "vot de qualitat de Llarena han "sumat forces". Torra ha defensat que continuaran governant "amb tota l'ambició republicana intacta"

Summary: Torra atribueix al "vot de qualitat de Llarena" l'aprovació de la moció que li demana qüestió de confiança o eleccions


La Policia Municipal de Girona ha detingut un home de 37 anys per robar el mòbil a una dona amenaçant-la amb una escopeta d'aire comprimit. Els fets van passar aquest divendres pels volts de la una del migdia a la zona de la Vall de Sant Daniel. Els agents van rebre l'avís que alertava d'un home que duia una escopeta a la mà i que havia pujat a un vehicle i marxat del lloc amb l'arma. Aleshores, la policia va iniciar la recerca del sospitós amb controls als accessos de la Vall. Minuts més tard, els agents van localitzar-lo a la plaça de Sant Pere, sobre la plataforma del riu Galligants. En el moment d'identificar-lo, l'home no duia l'arma a sobre, però gràcies a la col·laboració ciutadana, es va poder localitzar en el domicili del detingut. Allà, els policies van comprovar que es tractava d'una escopeta d'aire comprimit. També es va poder esbrinar que l'home havia amenaçat la dona i li va robar així un telèfon. Els Mossos s'han encarregat ara de la investigació i el detingut està pendent de passar a disposició judicial per respondre d'un delicte de robatori amb intimidació.

Summary: Detingut a Girona un home per robar el mòbil a una dona amenaçant-la amb una escopeta d'aire comprimit a ple dia


El secretari d’organització del PSC i cap de campanya, Salvador Illa, ha mostrat la “satisfacció” del partit per l’alta participació en aquestes eleccions. En la primera compareixença des de la seu del PSC, passats uns minuts de les vuit del vespre, Illa ha celebrat que la jornada hagi transcorregut amb normalitat i ha agraït la participació dels membres de les meses electorals, de les forces de seguretat i del personal de la Creu Roja, a més dels apoderats del PSC. El cap de campanya ha volgut anticipar l’agraïment a tots els ciutadans que han dipositat la seva confiança en els socialistes catalans i ha garantit que intentaran “correspondre” aquesta confiança. Entrada la nit, la cap de llista, Meritxell Batet, i el primer secretari del PSC, Miquel Iceta, faran valoracions quan es coneguin els resultats, i després que ho faci el PSOE. Batet ha arribat a la seu del PSC, al carrer Pallars, a les vuit del vespre, per seguir la nit electoral amb la cúpula del partit. A la seva entrada a l’edifici, la cap de llista ha volgut mostrar “prudència”.

Summary: El PSC mostra la “satisfacció” per l’alta participació, “motiu d’orgull per als demòcrates”


L’entusiasme de Joaquim Molas per la literatura de principis del segle XX és a partir d’aquest dijous la protagonista de l’exposició ‘Atles Molas. Ordre i disjuncions en les avantguardes’, que ha obert portes aquest vespre a la Biblioteca Museu Víctor Balaguer. Per primera vegada des que Molas va cedir el seu llegat a Vilanova i la Geltrú, surten a la llum els detalls de l’obra del filòleg, professor, crític i historiador, recordat per instaurar un mètode innovador a l’hora d’analitzar l’obra dels principals escriptors de l’època. L’anomenat ‘Mètode Molas’ ha deixat petjada per la “sistematització” que seguia, segons han destacat a l’ACN els comissaris de l’exposició, esperançats amb què els detalls de la mostra “sorprenguin” els visitants. ‘Atles Molas’ es podrà veure fins el 15 de gener.

Summary: Vilanova i la Geltrú revela els secrets del llegat avantguardista de Joaquim Molas


El Banc Central Europeu podria anunciar nous estímuls després de la seva propera reunió, el mes de març, segons ha anunciat aquest dijous el seu president, Mario Draghi. L’italià ha dit que la caiguda del preu del petroli, la incertesa sobre el creixement de les economies emergents i els riscos geopolítics fan “necessari revisar i possiblement reconsiderar” la “política monetària” durant la reunió de principis de març, quan es publicaran les projeccions macroeconòmiques de l’Eurozona. Draghi ha dit que el BCE té “el poder, la voluntat i la determinació d’actuar” i que “no hi ha límits” en els instruments que l’organisme monetari pot utilitzar “dins del seu mandat”.

Summary: Draghi obre la porta a nous estímuls de cara al març avisant que “no hi ha límits” en les mesures que pot aplicar el BCE


El jutjat d'instrucció 4 de Blanes (Selva) ha ordenat presó provisional comunicada i sense fiança per al jove detingut per abusar sexualment d'una nena d'11 anys. La magistrada va prorrogar la detenció aquest dijous perquè s'havien de practicar noves diligències abans de prendre-li declaració. Els Mossos van detenir el noi, de 24 anys i d'origen senegalès, dimarts a la tarda. Segons fonts del cas, el sospitós tindria relació amb l'entorn familiar de la nena. L'escola de la menor va ser qui va alertar del cas. Aleshores, es va activar el protocol per suposats abusos i van traslladar la menor a un centre mèdic per fer-li una exploració. Segons els Mossos, els abusos haurien passat a finals dels 2018.

Summary: Presó provisional sense fiança per al jove de Blanes detingut per abusar sexualment d'una nena d'11 anys


El PP de Badalona proposarà al grup municipal del PSC la celebració d'una reunió formal per explorar la possibilitat de presentar una moció de censura a la ciutat, després que l'Audiència de Barcelona hagi reobert el cas de desobediència del 12-O. Aquesta serà la segona vegada en mig any que la moció de censura sobrevola sobre el consistori, després que PSC i PP s'ho plantegessin també l'endemà mateix del Dia de la Hispanitat. Llavors l'acord no va ser possible per les línies vermelles que uns i altres van fixar abans inclús d'intentar la negociació. El portaveu del PP a Badalona, Juan Fernández, ha demanat als socialistes "estar per sobre de les sigles i actuar amb responsabilitat" davant el que considera un fet "vergonyant" de mal ús de la institució a favor del procés independentista i d'"humiliació" als ciutadans. Juan Fernández ha tornat a titllar els fets del 12-O com una "clara provocació" del govern municipal vers els veïns que se senten catalans i espanyol. "Forma part de la campanya de suport al procés independentista", ha criticat. Segons el portaveu popular, els fets del 12-O evidencien un mal ús de la institució que tindrà resposta dels tribunals perquè "s'ha demostrat que va ser una cosa premeditada". "Estem davant un clar delicte", ha etzibat. És davant d'aquest escenari que els populars badalonins tornen a posar sobre la taula la possibilitat de plantejar una moció de censura contra el govern municipal de Guanyem Badalona en Comú –integrat per la CUP i Podem–, ERC i ICV-EUiA. "No hi ha cap motiu que justifiqui que la CUP continuï governant la ciutat", ha exposat el portaveu del grup municipal del PP. Aquest mateix dijous al migdia, els populars han fet arribar una carta al grup municipal socialista per proposar-los una trobada en aquest sentit: "Tenim la responsabilitat i l'obligació de, com a mínim, asseure i parlar de solucions contundents". La missiva, però, no proposa cap data concreta per a la reunió i ara els socialistes estudien una proposta que, de moment, han declinat valorar. Preguntat sobre les condicions del possible pacte, Fernández ha evitat parlar de línies vermelles: "És el moment d'estar per sobre de les sigles i d'actuar amb responsabilitat davant un govern que ha demostrat clarament al seva incompetència". En aquest sentit, cal recordar que ja l'endemà mateix del 12-O, PP i PSC van plantejar la possibilitat d'una moció de censura, però les condicions prèvies de cadascun d'ells va acabar impedint l'inici de les negociacions formals. El PSC vetava Xavier Garcia Albiol i el líder popular contraatacava oferint només els vots del seu partit però es negava a estar a govern, uns escenaris que no va convèncer cap de les dues parts.

Summary: El PP torna a plantejar una moció de censura a Badalona després de la reobertura del cas del 12-O


L'organitzadora del Mobile World Congress preveu canvis en totes les etapes del congrés per assegurar que l'edició del 2021 compleix els requisits de seguretat i higiene. "El nostre objectiu és tenir un MWC sense contacte físic", ha assegurat Mats Granryd, director general de GSMA, l'organitzadora del congrés, en l'acte de ratificació del pacte perquè l'esdeveniment es faci a Barcelona almenys fins al 2024. En una roda de premsa conjunta, el govern espanyol, la Generalitat i l'Ajuntament de Barcelona han reafirmat l'aposta per l'esdeveniment tecnològic. La vicepresidenta tercera i ministra d'Economia, Nadia Calviño, ha reivindicat el "compromís ferm" de l'executiu amb el congrés, en el dia en què s'incorpora com a nova membre del patronat. La ministra d'Afers Econòmics i Transformació Digital s'ha convertit en el càrrec més alt de l'Estat en seure al patronat. Durant la reunió també s'ha inclòs com a membre la secretària d'Estat de Digitalització i Intel·ligència Artificial, Carme Artigas.  Tots han coincidit en recordar la cancel·lació de l'edició d'enguany com una decisió "molt difícil" però "encertada" i s'han conjurat per preparar conjuntament el congrés de l'any vinent. Segons ha dit Granryd, la fira del 2021 inclourà ajustaments per assegurar la seguretat dels assistents en totes les etapes: l'arribada a l'aeroport, el registre 'online', l'entrada "sense contacte", canvis en les rutes de trànsit dins del congrés i modificacions en els espais per assegurar la distància física. "Els nostres equips estan treballant junts per aconseguir-ho", ha afirmat el director general de GSMA, que ha dit que espera que el congrés pugui ser "part" de la recuperació econòmica després de la pandèmia. "No podem esperar per tornar a treballar", ha afirmat. D'altra banda, el conseller de Polítiques Digitals, Jordi Puigneró, ha assegurat que el congrés serà "clau" en la recuperació econòmica de Catalunya després de la pandèmia de la covid-19. A més, ha reiterat la importància del "nou model de congrés" que permetrà tenir "més assistents que mai" gràcies a la connexió telemàtica. En la mateixa línia, l'alcaldessa de Barcelona, Ada Colau, ha dit que està "convençuda" que la fira de l'any que ve serà un esdeveniment innovador que "arribarà a molta més gent". L'ampliació del contracte fins al 2024 és "una excel·lent notícia" per Colau, que ha reclamat al govern espanyol que "no oblidi les ciutats" tot recordant que el MWC se celebra a l'Estat gràcies a l'ecosistema tecnològic que hi ha a Barcelona. A més, l'alcaldessa també ha demanat a Puigneró que "vetlli" perquè els centres de recerca de la ciutat rebin els Fons Europeus de Desenvolupament Regional (FEDER). Segons Pau Relat, president de Fira de Barcelona, la ratificació de l'acord d'extensió del congrés a la capital catalana "llança un clar missatge al món" que els socis del patronat volen "construir un futur brillant". L'acord ratificat aquest dijous ha de provocar que el MWC serveixi de referència pel reinici de l'activitat empresarial, ha afegit Relat. El Mobile World Congress es farà de l'1 al 4 de març de l'any vinent. El patronat està format per representants del Ministeri d'Afers Econòmics i Transformació Digital, la Generalitat, l'Ajuntament de Barcelona, Fira de Barcelona, GSMA, Telefònica, Vodafone, Orange, Damm i CaixaBank.

Summary: El Mobile preveu canvis en totes les etapes del congrés el 2021: "L'objectiu és tenir un MWC sense contacte físic"


La líder de Cs a Catalunya lamenta que la CUP "marqui l'agenda política" ACN Barcelona.-La líder de Cs a Catalunya, Inés Arrimadas, s'ha mostrat molt crítica amb la posició de la CUP respecte a la manifestació de dissabte. "Que una força política que no ha condemnat mai el terrorisme d'ETA, que ha matat a Catalunya, i que és la darrera força de Catalunya sigui la que digui on ha d'estar cadascú, em sembla una broma", ha manifestat en una entrevista a Els Matins de TV3. Arrimadas ha lamentat que la CUP "marqui l'agenda política" i ha afegit que "amb tot el respecte per als votants de la CUP", no rebrà lliçons d'aquest partit sobre lluita antiterrorista. Segons Arrimadas, ara hi ha l'oportunitat de fer una manifestació en què no hi sobri ningú i cap persona hi pugui ser exclosa, "només els terroristes". En aquest context, ha fet una crida a deixar de banda la politització.

Summary: Arrimadas: "És una broma que un partit que no ha condemnat el terrorisme d'ETA digui on ha d'estar cadascú"


Uns lladres han entrat a la botiga Wine Palace de Lloret de Mar (Selva), han rebentat la caixa forta amb una serra radial i s'han endut un botí de 40.000 euros. El robatori va tenir lloc de matinada. Aprofitant la foscor de la nit, els delinqüents van fer palanca a la porta de l'establiment i, un cop a dins, van dedicar-se a remenar les caixes registradores, els vestidors del personal i les oficines. Va ser precisament en un dels despatxos on van localitzar la caixa forta, que contenia els diners de la recaptació. Tot i que el Wine Palace disposa d'alarma, no se sap per què no es va activar. Els Mossos d'Esquadra han obert una investigació i treballen per intentar localitzar els lladres. El robatori al Wine Palace de Lloret de Mar va tenir lloc aquest dilluns a la matinada. L'establiment ven vins, licors i refrescos. Forma part d'una cadena que té unes 25 botigues més repartides arreu de Catalunya. El Wine Palace de Lloret està situat just a l'entrada del municipi venint per la C-63. És a dir, a tocar d'una carretera que va facilitar la fugida als lladres. Els delinqüents van actuar de matinada. Primer, van fer palanca per obrir les portes de l'establiment. I un cop a dins, van anar directament a buscar diners. Van regirar les caixes registradores, els vestidors i les oficines. En un dels despatxos, els lladres van localitzar la caixa forta de l'establiment. La van rebentar amb l'ajuda d'un trepant i d'una serra radial i es van emportar els diners de la recaptació. En total, cap a 40.000 euros. Els treballadors del Wine Palace es van adonar del robatori l'endemà al matí, quan van anar a la feina. Van alertar la Policia Local de Lloret de Mar i els Mossos d'Esquadra, que s'han fet càrrec de la investigació i treballen per intentar localitzar els delinqüents. Tot i que el Wine Palace no disposa de càmeres de seguretat, sí que té alarma (però no se sap per què, aquella nit no va activar-se quan van entrar els lladres). Al PGA de Caldes, més de 260.000 euros El robatori a la botiga Wine Palace de Lloret ha tingut lloc pocs dies després que uns altres delinqüents entressin a la urbanització de luxe PGA Resort de Caldes de Malavella (Selva). Aquí, els lladres van burlar la seguretat privada que té el complex, van entrar a quatre cases i van endur-se'n un botí de més de 260.000 euros en diners i joies.   A tres de les cases, per entrar-hi, els delinqüents van forçar alguna obertura. Però a la quarta, van aprofitar que els propietaris s'havien deixar les finestres obertes i que s'estaven banyant a la piscina per esmunyir-se cap a dins. En total, els lladres van robar tres caixes fortes que estaven encastades –amb tot el que hi havia a dins- i van arreplegar joies (com ara rellotges i anells d'or) a més de diners en efectiu.

Summary: Uns lladres entren a la botiga Wine Palace de Lloret, rebenten la caixa forta amb una radial i s'enduen 40.000 euros


La fiscalia ha donat suport a totes les mesures proposades per la Generalitat per frenar el coronavirus a l'àrea de Barcelona excepte la prohibició de reunions de més de deu persones. En un escrit al Jutjat Contenciós-Administratiu número 15 de Barcelona, el fiscal creu que aquesta mesura limitaria de forma genèrica un dret fonamental que només es pot restringir de manera proporcional i justificada. La resta de mesures, com el tancament de locals d'oci o la limitació d'aforaments a bars i restaurants, entren dins l'àmbit de les recomanacions, diu el fiscal, i per tant són raonables per lluitar contra la propagació de la covid-19. Segons el fiscal, la prohibició de reunir-se més de deu persones sí que limita el dret fonamental de reunió, i això només es podria fer si la mesura està "justificada" i és "proporcional a la finalitat perseguida". De fet, el fiscal considera que la mesura és "desproporcionada" i la Generalitat no l'ha justificat "adequadament", i tampoc el decret llei de dilluns passat per modificar la llei de salut pública del 2009 contempla una mesura "d'aquesta envergadura". L'apartat K de l'article 55 només es refereix a mesures de limitació d'activitat, desplaçament de persones i prestació de serveis, però no al dret de reunió, que no es pot incloure en l'apartat d'activitats, segons el fiscal. De fet, el ministeri públic creu que una mesura com aquesta només es podria prendre sota la llei orgànica de Mesures Especials en Matèria de Salut Pública, del 1986, que permet a les autoritats sanitàries competents adoptar les mesures oportunes pel "control dels malalts i de les persones en contacte amb malalts, així com les mesures que es considerin necessàries en cas de risc de caràcter transmissible". Així, la fiscalia recorda que el Tribunal Constitucional va autoritzar el dret de reunió i de manifestació durant l'estat d'alarma, i per tant ara encara es pot limitar menys aquest dret. Per això, el fiscal diu que les autoritats només poden limitar cada cas concret de reunió si no es mantenen les mesures higièniques, però no poden prohibir-les genèricament. Només es podria prohibir genèricament l'assistència de persones amb símptomes o en quarantena.

Summary: La fiscalia demana al jutge que veti la prohibició de reunions de més de 10 persones a Barcelona i l’àrea metropolitana


Gairebé 400 persones de totes les edats han fet la primera remullada de l'any a la platja de Sant Feliu de Guíxols (Baix Empordà). La d'aquest 2019 és una de les edicions que ha tingut més participació. I possiblement, el bon temps i l'anticicló d'aquests últims dies hi ha ajudat, perquè la temperatura de l'aigua era d'uns 15 graus. A la una de la tarda, els participants han entrat al mar per donar la benvinguda al 2019. El més petit ha estat un nen d'1 any i la de més edat, una dona de 98. L'organització ha posat dues boies a diferents distàncies; la més allunyada, amb dues ampolles de cava com a premi per al primer que hi arribés. Quan els banyistes han sortit de l'aigua s'han pogut reconfortar amb brou o xocolata calenta. Hi ha moltes maneres de donar la benvinguda al nou any. Els més noctàmbuls surten fins a altes hores de la matinada, els més matiners –o els qui encara no han acabat la festa- veuen sortir els primers rajos de sol des de llocs com el Cap de Creus, i d'altres prefereixen entrar al 2019 fent salut, amb esport o amb una capbussada al mar.  A Sant Feliu de Guíxols, ja fa anys que organitzen aquesta última –i particular- iniciativa. La munten el Club Aquàtic Xaloc i el centre excursionista Montclar, en col·laboració amb l'ajuntament. Va començar essent una reunió d'un grup d'amics que es trobava cada 1 de gener per banyar-se al mar. I avui dia, aquesta remullada ja és clàssic per començar l'any; tant per a aquells qui s'atreveixen a posar-se a l'aigua com per a aquells altres que se'ls miren des del passeig. Aquest 2019, gairebé 400 persones s'han congregat a la sorra de la platja per prendre-hi part. L'organització ha recollit 375 inscripcions –l'activitat és gratuïta- a les quals cal sumar, però, les d'aquells qui no s'inscriuen. Aquest any és una de les edicions que aquest primer bany de l'any ha tingut més participants (el 2018, la xifra superava els poc més de 300). Anticicló i aigua a 15ºC Possiblement, hi ha ajudat l'anticicló i les temperatures –gens característiques d'hivern- d'aquests darrers dies. De fet, avui a Sant Feliu de Guíxols l'aigua del mar estava a uns 15 ºC. I el dia era clar, tot i que amb alguns núvols, i feia un vent lleuger. Al punt de la una del migdia, tots els participants han fet una remullada al mar. L'organització ha instal·lat dues boies a distàncies diferents de la sorra perquè els nedadors escollissin la distància que volien recórrer dins l'aigua. La primera estava decorada amb motius nadalencs. Però la segona tenia premi; dues ampolles de cava per al primer que hi arribés.  Com és habitual, el primer bany ha comptat amb participants de totes les edats. El més petit, un nen d tan sols 1 any; i la persona de més edat aquest 2019 és una dona que en té 98. Els qui han entrat a l'aigua, un cop ja han tornat a la sorra, s'han pogut reconfortar amb brou i xocolata calenta (que s'ha acabat esgotant a causa de l'afluència de participants).

Summary: Gairebé 400 persones fan la primera remullada del 2019 a la platja de Sant Feliu de Guíxols


DEPANA exigeix al Govern que declari per Decret i “com més aviat millor” el Massís del Garraf com a Parc Natural, en compliment de la resolució del Parlament de l’1 de juliol de 2015. En un comunicat, l’entitat ecologista recorda que existeix un consens municipalista en aquesta mateixa direcció, fixat en un manifest conjunt de l’any 2013, que van subscriure tots els municipis i entitats ecologistes directament involucrats en aquest espai. DEPANA senyala que aquest acord va en consonància a la resolució que el febrer de 1987 es publicava al DOGC, on s’aprovava el Pla Especial de protecció del medi físic i del paisatge de l’espai natural del Garraf, i demana que la Generalitat respongui a totes aquestes peticions. Per tots aquests motius, l’entitat apel•la a la voluntat política del Govern per complir la Llei d’Espais Naturals de 1985. Des de l’entitat ecologista, recorden que l’ex conseller de Territori i Sostenibilitat, Santi Vila, va anunciar la declaració de tres parcs naturals abans del 2017, amb previsió de declarar-ne quatre més durant el 2018. És en aquest sentit que DEPANA exigeix la inclusió del Massís del Garraf com a Parc Natural.

Summary: DEPANA reclama al Govern que declari el Massís del Garraf com a Parc Natural